Vandalisering van skole kos vanjaar al R74,6 miljoen in drie maande(Argieffoto/Unsplash) Vandalisering van skole landwyd het die land in die drie maande sedert 1 Januarie vanjaar reeds R74,6 miljoen gekos – geld wat die regering dus nou nie vir hulpverlening, armoedeverligting en dienslewering elders sal kan aanwend nie. Dit blyk uit ‘n antwoord deur die minister van basiese onderwys, Angie Motshekga, op ‘n parlementêre vraag deur die DA-LP Desiree van der Walt oor die omvang en uitwerking van vandalisering van skole in Suid-Afrika. Motshekga het gesê geen skool in die land is so erg gevandaliseer dat die skool moes sluit nie. Volgens Motshekga is 957 skole landwyd gevandaliseer in 2019, terwyl 1 633 skole gevandaliseer is in 2020, waarvan baie tydens die grendeltyd, toe skole braak gestaan het, sonder doeltreffende toesig. Die totale hoeveelheid skole wat tydens grendelstaat-inperkings vanjaar en verlede jaar gevandaliseer is, is trouens 1 716, wat beteken relatief min vandalisme het buite die grendeltyd plaasgevind. In die drie maande sedert die begin van die jaar is 148 skole gevandaliseer, waarvan 23 tydens die skoolvakansie.